Diari Oficial de la Generalitat Valenciana


Sumari del DOGV 3094, del 07-10-1997 (1997/10076)

ACORD de 22 de juliol de 1997, de la Comissió Territorial d'Urbanisme de Castelló, que fa referència a la modificació del Pla General en l'àmbit annex a la UA1.a de Vinaròs.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   3094

Data del DOGV
:   07-10-1997

Secció del DOGV
:   ALTRES ANUNCIS - ORDENAMENT DEL TERRITORI I URBANISME

Número del document
:   1997/10124


Data del document
:   22-07-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3334 ACORD de 22 de juliol de 1997, de la Comissió Territorial d'Urbanisme de Castelló, que fa referència a la modificació del Pla General en l'àmbit annex a la UA1.a de Vinaròs. [97/M10351]
  
La Comissió Territorial d'Urbanisme, en la sessió de 22 de juliol de 1997, va adoptar l'acord següent:
  
"Vist l'expedient que fa referència a la modificació del Pla General en l'àmbit annex a la UA1.a de Vinaròs, del qual són rellevants els següents:
  
Antecedents
  
Primer
  
L'Ajuntament de Vinaròs, el 2 d'agost de 1996, va resoldre exposar al públic la proposta de programa de la UA-1a acompanyada del projecte d'urbanització i del Pla de Reforma Interior, per mitjà d'edictes inserits en el diari Mediterráneo, de 6 d'agost de 1996, i en el Diari Oficial de la Generalitat Valenciana número 2.811, de 19 d'agost de 1996.
  
Posteriorment, i en data de 28 d'octubre de 1996, es va publicar un anunci en el Diari Oficial de la Generalitat Valenciana número 2.857, que feia referència a l'exposició al públic del document d'homologació de la UA-1a, que va quedar incorporat a la documentació inicialment presentada. Transcorregut el període d'informació al públic, durant el qual es va presentar una al·legació, el Ple va aprovar provisionalment tota la documentació el 15 de gener de 1997.
  
El 24 de febrer de 1997, el Servei Territorial d'Urbanisme de Castelló va sol·licitar de l'Ajuntament l'aclariment formal de la documentació presentada, a fi d'ajustar la documentació a les pretensions, així com la incorporació a l'expedient de certs documents, la qual cosa va donar lloc al fet que, el 18 de juny de 1997, es trametera una documentació que tenia en compte els punts requerits per a una modificació de planejament general. La documentació esmentada va ser aprovada el 4 de juny de 1997.
  
Segon
  
El projecte consta de memòria informativa i justificativa, plànols d'informació i plànols d'ordenació.
  
Tercer
  
L'objecte de la modificació és redelimitar la unitat d'execució UA-1, de manera que en l'interior de la parcel·la situada entre el carrer de Sant Cristòfol i el carrer de Vila-real es crea un espai lliure públic al qual s'accedeix per mitjà de passatges de vianants, que s'exclou de la unitat i s'incorpora al desenvolupament junt amb els àmbits que donen al vial públic.
  
La creació de l'espai lliure interior fa possible l'augment de profunditat edificable i el tractament de façana cap a aquest. Es regula normativament amb les normes de les claus Q i H que corresponen a la zona de nucli antic i espai lliure, zona verda jardí, de les normes urbanístiques del Pla General vigent.
  
Fonaments de dret
  
Primer
  
El projecte que s'examina pretén introduir una modificació puntual en l'ordenació establida en el Pla General de Vinaròs aprovat definitivament el 28 de març de 1988, en l'àmbit que confronta amb la UA-1, entre els carrers de Sant Cristòfol i Vila-real, en una zona classificada com a sòl urbà subjecte a la norma 70, clau Q del nucli antic. La introducció d'un espai lliure jardí i uns passos de vianants que hi facen possible l'accés, i com a conseqüència d'això, l'augment de la profunditat edificable, ja que s'entén que l'edificació dóna a espais lliures en els dos fronts, donen peu a considerar la naturalesa del projecte presentat com una mera modificació puntual del Pla General, i en cap cas la necessitat d'homologació parcial del Pla a la Llei 6/1994, de 15 de novembre, Reguladora de l'Activitat Urbanística (d'ara endavant LRAU), o la tramitació d'un Pla de Reforma Interior que només vincula una parcel·la i, per tant, no ordena, ni complementa, ni soluciona un àmbit definit com a sector, d'acord amb els criteris de l'article 20 de la llei esmentada.
  
Així, l'objectiu pretés resulta inequívocament ratificat en l'acord plenari de 4 de juny de 1997, per la qual cosa ens trobem davant una simple modificació puntual del Pla General, sense cap efecte propi de l'homologació i Pla de Reforma Interior redactats inicialment.
  
A més, també cal entendre que la documentació exposada al públic en els dos períodes d'informació pública feien referència a un mateix objectiu, que no ha sofert canvis amb independència de la denominació que ha tingut en els diversos documents de planejament incorporats.
  
Segon
  
En la tramitació de la modificació l'Ajuntament de Vinaròs no ha tingut en compte que la disposició addicional tercera de la LRAU estableix que la competència municipal d'acordar el sotmetiment del planejament general a informació al públic correspon al Ple, llevat de la previsió diferent del reglament orgànic municipal.
  
A partir de la constatació d'aquest fet, ara hem de dilucidar si açò ha de tenir algun tipus de conseqüències invalidants que requerisca la necessitat de retrotraure l'expedient fins al moment anterior a l'obertura de l'exposició al públic de la modificació. Per a això hem de tenir en compte el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara endavant LRJAP). L'article 63.1 de la LRJAP estableix que el defecte de forma només determinarà l'anul·labilitat quan l'acte no manque dels requisits formals indispensables per a aconseguir el seu fi o done lloc a la indefensió dels interessats. En aquest cas la qüestió de l'òrgan que va acordar sotmetre l'expedient a informació pública implica un defecte de forma que no ha donat lloc a indefensió ni és indispensable per a aconseguir el fi del procediment, atés que l'exposició al públic ha sigut correctament realitzada, a més, el Ple, en el moment de l'aprovació provisional, ha pogut resoldre sobre l'expedient, amb la qual cosa també s'havia produït la convalidació, amb la conservació d'actes de tràmit anteriors establida en els articles 66 i 67 de la LRJAP. Per tant, aquest defecte en la tramitació municipal no té conseqüències invalidants i no impedeix que es puga ara aprovar el projecte.
  
Tercer
  
La modificació que s'examina no incideix en cap de les comeses autonòmiques descrites en l'article 40.1 de la LRAU diferent del simple control de legalitat.
  
La redelimitació de la unitat d'actuació número 1 de manera que se separa d'aquesta una xicoteta porció queda plenament justificada, ja que s'agrega a una porció de terrenys susceptible de desenvolupar-se per mitjà d'una actuació aïllada, atés que compleix els requisits de l'article 6.5 de la LRAU. D'altra banda, i com a conseqüència d'aquesta redelimitació, no es desvirtuen els requisits originaris de la unitat d'execució establits pel Pla, ni els necessaris en compliment del que estableix l'article 33.1 de la LRAU i permet aconseguir els objectius de l'article 30.1 d'aquesta.
  
Quart
  
D'altra banda, el projecte justifica que no supera els límits de potestat de planejament establerts en l'article 19.A) de la LRAU, atés que la densitat i l'edificabilitat, fins i tot amb l'augment d'aprofitament que es produeix, no són superiors als límits establits en aquell.
  
Hi ha amb la modificació un augment de l'aprofitament lucratiu privat de 839,27 metres quadrats sobre el qual disposa el Pla General vigent, per la qual cosa en compliment del que estableix l'article 55.3 de la LRAU es preveuen 897,90 metres quadrats destinats a zona d'espai lliure per a vianants d'ús públic, regulat per la norma de la clau H, a fi de compensar l'augment d'aprofitament privat introduït, per la qual cosa des de l'exercici de la potestat de planejament que confereix l'article 2 de la LRAU als ajuntaments i en compliment de les disposicions legals que hi són d'aplicació no hi ha cap obstacle per a l'aprovació definitiva de la modificació.
  
Cinqué
  
No obstant això, s'ha d'indicar que, en virtut del que estableix l'article 28 de la LRAU, s'hauran d'incorporar a la documentació gràfica presentada, els plànols complets del full 5, números 2 i 17, d'ordenació del Pla General, en el qual queden refoses totes les modificacions fins ara aprovades que l'afecten.
  
A més, hauran d'incorporar a la documentació aportada, el plànol número 15 del Pla General, on es defineix expressament l'àmbit i delimitació de la UA-1 modificada.
  
Sisena
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a un dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efectes de resolució executòria.
  
Per això, la Comissió Territorial d'Urbanisme de Castelló, en la sessió de 22 de juliol de 1997, acorda:
  
Aprovar definitivament la modificació del Pla General de Vinaròs en l'àmbit comprés entre el carrer de Sant Cristòfol, carrer de Vila-real i la UA-1.
  
Contra l'acord anterior, que no posa fi a la via administrativa, es pot interposar un recurs ordinari davant del conseller d'Obres Públiques, Urbanisme i Transports, en el termini d'un mes, sense perjudici d'utilitzar qualsevol altra via de recurs que s'estime escaient."
  
Castelló de la Plana, 22 de juliol de 1997.- El secretari de la Comissió Territorial d'Urbanisme: Joaquín Llidó Silvestre.